યંગ મીરા મુંબઈમાં રહે છે અને તે શાહરુખ ખાન પાછળ પાગલ છે. પાગલ એટલે રીતસરની પાગલ. સૂતાં-બેસતાં, ખાતાં-પીતાં તેને શાહરુખ અને તેણે કરેલાં કૅરૅક્ટર જ દેખાયા કરે છે. આ કૅરૅક્ટર તેના માટે જીવન જીવવાનું બહાનું છે અને એ તેની ફૅમિલીથી માંડીને તેના ફ્રેન્ડસર્કલ સુધ્ધાંને હવે સમજાઈ ગયું છે. શાહરુખની સ્ટાઇલ, શાહરુખના ફોટોગ્રાફ્સ, શાહરુખનાં ગીતો અને એ બધું જે શાહરુખની સાથે જોડાયેલું છે એ મીરાને વહાલું છે. સ્વાભાવિક રીતે શરૂઆતમાં સૌકોઈ એવું માને છે કે આ પ્રકારે કોઈના ફૅન હોવું એમાં કંઈ નવી વાત નથી, પણ મીરાની વાત જુદી છે. જે રીતે કૃષ્ણને જોયા વિના અને તેને મળ્યા વિના માત્ર મૂર્તિના સહારે મીરાબાઈએ આખી જિંદગી પસાર કરી લીધી હતી એ જ રીતે મીરા પણ શાહરુખ તેના જીવનમાં ન હોય તો પણ પોતાનું જીવન પસાર કરવા રાજી છે, પણ એ આજના સમયમાં શું શક્ય છે ખરું. શું કોઈના પપ્પા આ સ્વીકારી શકે, કોઈનો ફિયાન્સે પોતાની થનારી વાઇફ કોઈના માટે જીવ આપી દેવા સુધીની તત્પરતા દેખાડતી હોય એ સ્વીકારી શકે ખરો અને જો આ સવાલોનો જવાબ નકારમાં હોય તો પછી કરવાનું શું? શું મીરાને શાહરુખથી દૂર કરવાની કે પછી મીરાના શાહરુખપ્રેમને નજરઅંદાજ કરીને રહેવાનું?